Gie Tiebauz de Chanpaigne et de Brie, cuens palazin, fais à savoir à tos celx qui sont et qui seront, qui cez letres verront, que ge franchis et quit toz mes homes et mes fames de Saint-Florentin de totes toutes et de totes tailles; et est à savoir que la mainmorte que ge avoie et prenoie en mes homes et en mes fames de Saint-Florentin, ge la quit à aus et à leurs oirs à tojorz et autresinc à toz cax et totes celes qui venront ester en la comuneté de Saint-Florentin, par tel manière que ge aurai en toz cax en cui ge avoie taille et en toz cax qui de fors venront ester en la comuneté de Saint-Florentin sis deniers de la livre do mueble, fors qu’en armeures et en robes faites à eux lor cors, et fors qu’en aaisement d’ostelz; et est à savoir que vaissel où l’en met le vin et tuit aaisement d’or et d’argent seront prisié chascun an avec les autres muebles; et si aurai de la livre de l’éritaige deus deniers chascun an; et est à savoir que se aucuns de mes hommes ou de mes fievez ou de mes gardes vienent por demorer en la comuneté de Saint-Florentin, li borois de Saint-Florentin n’en porront aucun retenir se n’est par mon asant ou par ma volenté; et s’il avenoit que aucuns hom ou aucune fame de mes viles ou de mes fievez ou de mes gardes, venient ester en la comuneté de Saint-Florentin, et li hom ou la fame qui i venroit, disoit que il ne fust de mes viles ou de mes fievez, ou de mes gardes, il seroit esclairié à ma volenté de retenir ou dou refuser, et se ce lo refusoie il auroit de moi conduit, il et les soes choses, quinze jors plainièrement. Et est à savoir que se aucuns de la communeté de Saint-Florentin vuelt paier vint livres en l’an il sera quites do sairement et de la prise de cele année vers moi; et si leur doing et otroi la prévosté et la jostise de Saint-Florentin et de leur terres et de leur vignes qui sont ou finaige de Saint-Florentin, si come ge la tenoie au jor que ces lettres furent faites, por soisante et doze livres de provenisiens qu’il me rendront chascun an à Pentecoste; et est à savoir que li forfait des hommes et de fames de la communeté de Saint-Florentin et de toz cauz qui sont ou seront estagier en la jostice de la communeté de Saint-Florentin sont as borjois de Saint-Florentin, si come ge les solois avoir; et tuit li forfait des gent estranges qui ne sont de la jostice et de la communeté de Saint-Florentin sont as borjois de Saint-Florentin jusqu’à vint sout, et li seurplus iert mien. [Et gie] retaing lo murtre, lo rat, et lo larron là où cez choses seront coneues et ataintes, et si retaing le champion vaincu dont j’aurai m’amende as us et as costumes de Saint-Florentin; et si retaing la fause mesure de laquele j’aurai quarante souz et li borjois de Saint-Florentin en auront vint souz; et est à savoir que je retaing la jostise et la garde de mes églises et de mes chevaliers et de mes fieves et de mes veis(?). en tel manière que se aucuns de cax de Saint-Florentin ou de la jostice de la communeté de Saint-Florentin forfaisoit à aucun de cet que je retaing, c’est à savoir as clers, ou as chevaliers, ou à mes fievez ou à mes veis, dont plainte venist à moi, ge la drecevoie et l’amende seroit moie; et sera jugiée l’amende as us et as costumes de Saint-Florentin par lo maieur et par les jurez de Saint-Florentin. Et est à savoir que gie, au autres de mes genz, ellirons chacun an treze homes de la comuneté de Saint-Florentin à bone foi, et cile treze elliront l’un d’aus à maieur chascun an, dedanz la quinzaine que ge les aurai nomez, et s’il ne l’avoient elleu dedanz la quinzaine, ge i elliroie l’un d’aus treze; et cil treze homes jureront seur saint que ma droiture et cele de la communeté de Saint-Florentin garderont et governeront la vile et les afaires de la vile à bone foi; et ce que cil doze juré et li maires feront par bonne foi, il n’en porront estre agoisoné, mais se il faisoient jugement ou esgart qui ne fust soffisanz, il seroit adrecie à mon esgart as us et as costumes de Saint-Florentin, sauf ce (qu’il ne) leur costeroit rien, et n’en feroient point d’amende cil qui auroient fait lo jugement, ou l’esgart; et cil doze jurés et li maires leveront les deniers, de chascun sis de niers de la livre do mueble, si com il est dit devant; et deus deniers de la livre de l’éritaige, chascun an, par lo sairement de cax qui ce devront. Et se li maires et li doze juré, ou une partie d’ax, jusqu’à trois ou plus, avoient sopceneus aucun de cez qui auront juré à rendre sis deniers de la livre do mueble et deus deniers de la livre de l’éritaige, il lo porrient croistre selonc leur bonne conscience, sauf ce que cil n’en fera point d’amende qui aura juré; et cil denier seront paié chascun an à la feste Saint-Andrieu, et est à savoir que tuit cels de la comuneté de Saint-Florentin pueent et porront veindre et acheter éritaiges et autres choses, si com il ont fait devant; et ont et auront (leur) franchises et leur usages, si com il les ont (eu)es devant, se aucun voloit plaidoier aucun de la comuneté de Saint-Florentin par plait ou par autre manière ge ne le porroie tr(aher) fors de Saint-Florentin, se por ma propre querele ni estoit; et cele querele seroit terminée as us et as costumes de Saint-Florentin. Gie aurai mon ost et ma chevauchie, si come ge avoie avant, fors tant que hom de soisante anz ou de plus n’iera pas, mais s’il a lo pooir soffisant il i envoiera un home por lui, selonc son pooir; et se ge semoig ost ou chevauchiée en tans ne foire, sera li changeor et li marchant qui serront en la foire embesoignié i porront envoier homes soffisanz por aus sanz amende; et se aucuns défailloit de mon ost ou de ma chevauchiée, cil qui défauroit lo m’amenderoit; et si promet à bone foi que ge nes semondrai en ost ne en chevauchiée, por aus agoisoner, mais que por mon besoing, et si voil que chevax à chevauchier ne armeures à cex de la comune de Saint-Florentin ne soient prises por detes, ne por pleges, ne por autres omissions et se ge, ou mes genz, avons mestier de chevax ou de charretes de Saint-Florentin, il sera requis au maieur de Saint-Florentin, et cil lo fera avoir à loier là où il lo trovera, et paiera lo loier des deniers de ma cense; et se il mésavenoit de cheval il seroit renduz au resgart des doze jurés et do maieur des deniers de ma cense. Et chascuns de la comuneté de Saint-Florentin qui aura vaillant vint livres aura aubeleste en son ostel et quarriaus jusqu’à cinquante. Et est à savoir que li borjois de Saint-Florentin cuirront et mourront à mes forz et à mes molins à autel marchié com as autres; et s’il avenoit que ge n’eusse assez fors et molins à Saint-Florentin, feront moudre et cuire au resgart des doze jurés et do maieur selonc ce qu’il covenra, soffisament, à mes forz et à mes molins. Et quant ge aurai forz et molins, tant come il leur covenra, au resgart des doze jurés et do maieur, il i cuiront tuit et mourront. Et s’aucuns des treze elleuz estoit cheuz en plait ou en guerre, ou en escomeniement por lo fait de la ville, li doze juré et li maires qui après venront seront tenu à penre lo fais seur aus, ausi com li doze juré et li maires qui estoient devant l’avient seur aus, et ge ne porrai metre hors de ma main nule de ces choses. Et est à savoir que se aucuns de la comuneté de Saint-Florentin estoit arestez et priz en aucun leu por ma dete, ge lo sui tenuz à délivrer lui et ses choses do mien; et s’il estoit pris et arestez et por autre chose, ge lo sui tenuz à aidier à délivrer à bone foi. Et est à savoir que se aucuns de ces qui venront ester en la comuneté de Saint-Florentin s’en voloit (retirer) il s’en iroit sauvement et franchement quant il vorroit, et auroit conduit de moi quinze jors planièrement. Et est à savoir que mi serjant qui sont à moi, et cil qui ont mes chartres ou les chartres de mes ancesseurs, seront en la communeté de Saint-Florentin se il vuelent et se il ne lo vuelent il seront en ma main, si come devant. Et totes ces choses et totes ces covenances qui sont contenues en [ces] lettres ai ge juré à tenir, por moi et por mes oirs, à aus et à leurs oirs parmenablement. Et por ce que ce soit ferme et estable aige fait ces lettres seeler de mon seel. Ce fut fait en l’an de grâce mil et deus cenz et trante et un.